El poble de Llíria es retroba amb les seues festes patronals
12 de setembre de 2022

Llíria tornarà a celebrar enguany la Fira i Festes de Sant Miquel després dels dos anys d'aturada per la pandèmia. Les celebracions patronals es desenvoluparan del 14 de setembre al 2 d'octubre amb la intensitat i la participació massiva que sempre s'havia conegut.

L'alcalde Joanma Miguel ha recordat que, “en estos dos anys, només hem pogut gaudir d'alguns dels actes culturals més emblemàtics però amb aforaments reduïts i les restriccions marcades per la situació sanitària. En esta ocasió, el poble de Llíria tornarà a reunir-se al voltant de les seues estimades tradicions, omplir els nostres carrers i compartir tots eixos moments festius que tant hem trobat a faltar en este temps”.

“Com és habitual, les entitats musicals del municipi tindran un gran protagonisme en estes festes, al mateix temps que s'oferirà un variat programa d'activitats per a totes edats que inundaran el calendari en estos dies de setembre”, ha assenyalat l'edil de Festes, Pedro Vicente.

Primitiva i la Unió Musical de Llíria. Este acte tindrà com a President d'Honor al compositor José Rafael Pascual Vilaplana i també serà homenatjat un altre compositor valencià Juan Gonzalo Gómez Deval per la seua contribució a la música.

Però a més d'este concert, el programa musical comptarà amb les actuacions de la Banda Musical UDP Llíria-Camp de Túria-Serrans (18 setembre), l'Agrupació Musical Edetana “Vicente Giménez” (24 setembre) i l'Orquestra de Plectre “El Micalet” (25 setembre) i la celebració del Festival de Bandes Juvenils amb la pedrera de les societats musicals de la Unió i la Primitiva. Igualment, la Unidad de Música de la Guardia Civil oferirà un concert dins del programa festiu (16 setembre).

La fusió d'estils musicals estarà també present en l'espectacle “El Baúl de los 70” (28 setembre) amb els cantants Serafín Zubiri i Mikel Herzog acompanyats per la Banda Primitiva.

De la mateixa manera, les festes patronals reserven un espai per a les exposicions artístiques, el teatre, els espectacles musicals i l'esport. El programa inclou l'espectacle itinerant “Aquiles” de la companyia La Fam (17 setembre), “Veta” amb el grup Tardor i May Ibáñez (23 setembre), festival d'hip hop i música urbana (24 setembre), “The Talent” (26 setembre), el mentalista Toni Pons (27 setembre), “Punto y seguimos” de Vocal Siete (1 octubre) i l'obra teatral “Burundanga” (2 octubre), la recaptació del qual serà a benefici de la Junta Local de l'Associació Espanyola Contra el Càncer (AECC).

En l'àmbit esportiu, cal destacar la celebració del Torneig de Bàsquet “Ciutat de Llíria” que tindrà com a plat principal del partit entre el Bayern Munic i el València Basket (18 setembre), i la marxa solidària “Llíria contra el Càncer” del Circuit RunCáncer 2022.

Actes religiosos    

Els actes religiosos, organitzats per la Germandat de Sant Miquel, marcaran el final de les festes patronals de Llíria. La Baixà de San Miquel (28 setembre) des del seu Reial Monestir tornarà a congregar, després de dos anys, a multitud de persones en un dels actes més estimats per la població edetana i les persones que visiten la ciutat. La solemne processó en honor al patró de la localitat tindrà lloc el dia 29, festivitat de l'arcàngel.

Enguany, a més, en acció de gràcies per haver superat la pandèmia, eixirà la imatge gran de Sant Miquel i visitarà les tres parròquies del municipi, per la qual cosa la pujada del patró es retarda a l'1 d'octubre.

Canvi ubicació fira

Una de les novetats que presenten enguany les festes és el canvi d'ubicació de la fira d'atraccions que es trasllada al barri de Mura. Amb motiu d'això, es produirà una reordenació alternativa del trànsit en tot l'entorn del recinte firal que es pot consultar en la web de l'ajuntament lliria.es, igual que totes les zones d'aparcament disponibles en el nucli urbà.